《齐天乐》
宋代·翁孟寅

幽香不受春料理，青青尚馀秋鬓。涧曲碉隈，烟梳露浴，甘与菰蒲共隐。芳标瘦迥。看缨结丁香，带萦晴荇。恨水东流，楚江憔悴乱云暝。凄凉梦游故苑，纵妒花风暴，吹梦难醒。艳李妖桃，纡青佩紫，争似广文官冷。尘波万顷。算谁是同心，自怜孤影。收敛风流，素弦清夜永。

作者简介：翁孟寅，字宾旸（《浩然斋雅谈》卷下），建安（今福建建瓯）人（清康熙《建宁府志》卷三四）。今录诗二首。